เนาวรัตน์ฯลุ้นงาน2หมื่นล.
&nbsp;ลงแข่งทั้งงานตรงรับช่วงชิงงบ 2 ล้านล.
22 มี.ค. 2556

ลงแข่งทั้งงานตรงรับช่วงชิงงบ 2 ล้านล.
ปีนี้ลุยประมูลปีหน้าเก็บเกี่ยวผลประโยชน์.NWR ลั่นขอมีเอี่ยว 1.52 หมื่นล้าน ในโครงการ 2 ล้านล้าน ปีนี้เป็นปีแห่งการประมูล ปีหน้าเก็บเกี่ยว
นายปสันน สวัสดิ์บุรี รองกรรมการผู้จัดการอาวุโส แผนกธุรกิจใหม่และวางแผนกลยุทธ์ บริษัท เนาวรัตน์พัฒนาการ (NWR) เปิดเผยว่า ช่วงต้นปีบริษัทได้รับงานแล้ว 1,700 ล้านบาท จากสิ้นปีที่ผ่านมามีมูลค่างานในมือจำนวน 1.2 หมื่นล้านบาท ส่วนใหญ่เป็นงานของเอกชน ส่วนภาครัฐโดยปกติจะออกมาในช่วงครึ่งหลังของปี
สำหรับงานลงทุนโครงสร้างพื้นฐานมูลค่า 2 ล้านล้านบาทนั้น ในจำนวนนี้บริษัทคงจะเข้าไปร่วมประมูลงานมูลค่า 1.3 ล้านล้านบาท ทั้งการเข้าไปรับเหมาโดยตรง การรับเหมาช่วง การร่วมลงทุน หรือแม้แต่การจัดหาวัสดุก่อสร้างให้ คาดว่าน่าจะได้รับงานในส่วนนี้ 1.52% หรือประมาณ 1.52 หมื่นล้านบาท 
ทั้งนี้ แหล่งเงินลงทุนนั้นไม่น่าจะมีปัญหา เพราะประกาศขอมติผู้ถือหุ้นในการออกหุ้นเพิ่มทุนเพื่อขายให้กับผู้ถือหุ้น ซึ่งบริษัทออกหุ้นเพิ่มทุนในจังหวะดีที่ราคาหุ้นสูงขึ้น คาดว่าน่าจะได้รับเงินประมาณ 1,500-2,000 ล้านบาท รอรับการเข้าไปประมูลงาน
“ช่วงนี้เป็นช่วงขาขึ้นของการรับงานใหม่ โดยเฉพาะครึ่งปีหลังคาดว่างานของภาครัฐจะมีความชัดเจนมากขึ้น เป็นปัจจัยบวกของการก่อสร้าง ปีนี้จะเป็นปีของการประมูล แต่คาดว่าจะออกดอกออกผลในปีหน้ามากกว่า” นายปสันน กล่าว 
รองกรรมการผู้จัดการอาวุโส NWR กล่าวอีกว่า สำหรับผลประกอบการของบริษัทในปีนี้คาดว่าจะอยู่ในช่วง 6,000-8,000 ล้านบาท โดยจะพยายามให้รายได้ต่อไตรมาสเฉลี่ยอยู่ที่ 1,500-2,000 ล้านบาท จากปีที่ผ่านมาเฉลี่ยกว่า 1,000 ล้านบาท และในแง่ของอัตรากำไรขั้นต้น(มาร์จิน) น่าจะดีขึ้นอยู่ในช่วง 8-12% จากปีที่ผ่านมาอยู่ในระดับ 8.3% สาเหตุเนื่องจากจำนวนงานมากขึ้นทำให้บริษัทสามารถเลือกรับงานที่ดีมีส่วนต่างกำไรที่ดี และจำนวนงานที่มากทำให้บริษัทสามารถใช้ทรัพยากรของบริษัทได้ดีขึ้น ต้นทุนคงที่ต่อรายได้ลดลง 
สำหรับ NWR พร้อมจะรุกธุรกิจพัฒนาอสังหาริมทรัพย์มากขึ้น ภายใต้บริษัท มานะพัฒนาการ ซึ่งพัฒนาโครงการบ้านเดี่ยว และได้เริ่มขายไปแล้วตั้งแต่ต้นปี จำนวนโครงการ 200 ยูนิต มูลค่า 500 ล้านบาท สามารถขายไปแล้ว 60 ยูนิต และเตรียมที่จะเปิดอีก 1 โครงการในปีนี้ มูลค่า 100 ล้านบาท จำนวน 100 ยูนิต โดยไม่เน้นโครงการขนาดใหญ่ แต่ทำระดับปานกลางเพื่อเน้นการสร้างเร็วขายเร็ว 
อย่างไรก็ตาม สาเหตุที่ NWR รุกเข้าธุรกิจดังกล่าว เนื่องจากมาร์จินสูงประมาณ 25-30% สูงกว่ามาร์จินงานด้านก่อสร้าง และบริษัททำธุรกิจรับเหมาก่อสร้าง จึงมีศักยภาพในการดำเนินการ สามารถใช้ทรัพยากรที่มีอยู่ให้เกิดประโยชน์ โดยในอนาคตเตรียมจะผลักดันธุรกิจดังกล่าวเข้าตลาดหุ้นอีกด้วย